Komisijos sprendimas
2001 m. birželio 28 d.
iš dalies keičiantis Sprendimą 2000/680/EB, patvirtinantį nenumatytų atvejų planus paukščių gripui ir Niukaslio ligai kontroliuoti
(pranešta dokumentu C(2001) 1685)
(tekstas svarbus EEE)
(2001/525/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gegužės 19 d. Tarybos direktyvą 92/40/EEB, nustatančią Bendrijos priemones paukščių gripui kontroliuoti [1] su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 17 straipsnio 4 dalį,
atsižvelgdama į 1992 m. liepos 14 d. Tarybos direktyvą 92/66/EEB, nustatančią Bendrijos Niūkaslio ligos kontrolės priemones [2] su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 21 straipsnio 4 dalį,
kadangi:
(1) Paukščių gripas ir Niukaslio liga yra paukščių rūšių ligos.
(2) Atitinkamai Direktyvos 92/40/EEB VI priede ir Direktyvos 92/66/EEB VII priede nustatyti kriterijai, taikytini rengiant nenumatytų atvejų planus, skirtus paukščių marui ir Niukaslio ligai kontroliuoti.
(3) Abiejuose pirmiau minėtuose prieduose išvardyti nenumatytų atvejų planų sudarymo kriterijai yra vienodi.
(4) Ligos kontrolės priemonėms, kurių reikės imtis kilus paukščių gripo ar Niukaslio ligos protrūkiams, taikomi tie patys principai ir jų imasi naminių paukščių augintojai, skerdyklų operatoriai, perdirbimo įmonės bei diagnostinių laboratorijų veterinarai. Dėl to būtina parengti nenumatytų atvejų planą, kuris apimtų ir paukščių gripą, ir Niukaslio ligą.
(5) Valstybės narės pateikė patvirtinti nacionalinius nenumatytų atvejų planus, kuriuose išvardijo ir apibūdino priemones, kurių reikės imtis kilus paukščių gripo ir Niukaslio ligos protrūkiams.
(6) 2000 m. spalio 30 d. Komisijos sprendimu 2000/680/EB, patvirtinančiu nenumatytų atvejų planus paukščių gripui ir Niukaslio ligai kontroliuoti [3] patvirtinti 10 valstybių narių pateikti nenumatytų atvejų planai.
(7) Visų valstybių narių pateikti nenumatytų atvejų planai buvo išnagrinėti ir nustatyta, kad jie atitinka nustatytus kriterijus.
(8) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2000/680/EB priedas pakeičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje, 2001 m. birželio 28 d.